:Rare Texts of the Sakya TraditionRa
Acrock
༄༅། །དཔལ་རྡོ་རྗེ་ནག་པོ་ཆེན་པོའི་ཟབ་མོའི་ཆོས་སྐོར་རྣམས་བྱུང་བའི་ཚུལ་ལེགས་པར་བཤད་པ་བསྟན་སྲུང་ཆོས་ཀུན་གསལ་བའི་ཉིན་བྱེད་ཅེས་བྱ་བ་བཞུགས་སོ།། རྒྱ་གར་སྐད་དུ། ཤྲཱི་ཙཀྲེ་ཤྭ་ར་ན་ཡ་ཀ་ཝ་ར་སངྒུ་རུ་ཙ་བཛྲ་མཧཱ་ཀ་ལ་ས་པ་རི་ཝཱ་ར་ཡེ་མ་མ་ཨ་བི་ཡོ་ག་ཧྲི་ད་ཡཱ་པ་ཙ་ཡ་ཀྲིཏྲ་ཀརྨ་བིསྟ་ར་བྷ་ཝ་ཏུ། བོད་སྐད་དུ། དཔལ་འཁོར་ལོའི་དབང་ཕྱུག་འདྲེན་མཆོག་བླ་མ་དམ་པ་དང་རྡོ་རྗེ་ནག་པོ་ཆེན་པོ་འཁོར་དང་བཅས་པ་ལ་བདག་འབྲལ་མེད་སྙིང་གི་དཀྱིལ་ནས་གསོལ་བ་འདེབས་སོ་འཕྲིན་ལས་རྒྱས་པར་གྱུར་ཅིག རྒྱུད་རྒྱལ་སྟོན་མཛད་གར་དགུའི་ཉམས་ལྡན་ཧེ་རུ་ཀ །དེ་དང་གཉིས་མེད་རིགས་ཀུན་བདག་པོ་བླ་མ་ཡི། །བཀའ་ཉན་གཙོ་བོ་སྲིད་གསུམ་བཟའ་བྱེད་ནག་པོ་ཆེ། །ལྕམ་དྲལ་བྲན་གཡོག་ཕོ་ཉར་བཅས་པས་བདག་སྐྱོངས་ཤིག །བསྟན་སྲུང་གང་གི་ཟབ་མོའི་ཆོས་ཚུལ་རྣམས། །འཕགས་པའི་ཡུལ་དུ་དར་ཞིང་རྒྱས་མཛད་པའི། །གྲུབ་ཐོབ་ཡོངས་ཀྱི་རྒྱན་གྱུར་བྲམ་ཟེ་ཆེ། །མཆོག་སྲེད་ལ་སོགས་སྐྱེས་མཆོག་རྣམས་ལ་འདུད། །གཞན་ཡང་ལོ་ཆེན་བློ་གྲོས་གྲགས་པ་སོགས། །གངས་ཅན་མུན་སེལ་སྐད་གཉིས་སྨྲ་རྣམས་དང་། །ཡོངས་རྫོགས་བསྟན་དང་ཁྱད་པར་ཆོས་སྐྱོང་འདིའི། །མངའ་བདག་གྱུར་པ་ས་སྐྱའི་བླ་ཆེན་རྒྱལ། །དེ་སྲས་རྗེ་བཙུན་མཆེད་དང་ཆོས་རྗེ་པ། །ཁུ་དབོན་དམ་པ་ཀུན་གྲགས་བདག་ཉིད་ཆེ། །མཁས་བཙུན་ནམ་མཁའ་ལེགས་སོགས་བསྟན་སྲུང་རྣམས། །བྲན་དུ་འཁོལ་བའི་སྐྱེས་ཆེན་མཆོག་རྣམས་བསྔགས། །ཁྱད་པར་སྙིགས་དུས་དཔལ་ལྡན་ས་སྐྱ་པའི། །བསྟན་དང་བསྟན་འཛིན་དགོན་གནས་ཆོས་གྲྭར་བཅས། །ཉམས་གསོ་གསར་དུ་སྤེལ་བའི་མཛད་འཕྲིན་ཅན། །སྔགས་འཆང་ཆོས་རྗེའི་རྣམ་ཐར་བསམ་བཞིན་དད། །གང་གི་རིགས་དང་ཆོས་ལས་འཁྲུངས་པའི་སྲས། །ནུས་མཐུའི་མངའ་བདག་བསོད་ནམས་དབང་པོ་དང་། །ཡབ་རྗེས་སྦས་པའི་སངས་རྒྱས་བཀའ་དྲིན་ཅན། །སྔགས་འཆང་གྲགས་པའི་མཚན་གྱིས་བདག་ལ་སྲུངས། །ཕྱི་ནང་གསང་བའི་དྲེགས་པ་རྒྱུད་གསུམ་པོ། །དབྱེར་མེད་རང་སེམས་བརྗོད་བྲལ་གཉུག་མའི་ངང་། །ཟུང་འཇུག་གདོད་མའི་མགོན་པོ་མུས་པ་རྗེ། །བརྟན་གཡོའི་བདག་པོ་གང་དེ་སྤྱི་བོས་མཆོད། །གཞན་ཡང་ལུགས་འདིའི་ཆོས་ཀྱི་དྲིན་ནོས་པའི། །ཉམས་རྟོགས་མངའ་བདག་དབང་ཕྱུག་རབ་བརྟན་དང་། །དེང་སང་གངས་ལྗོངས་བསྟན་འཛིན་ཀུན་གྱི་རྒྱན། །ངག་དབང་ཆོས་གྲགས་བདག་གི་གཙུག་ན་མཛེས། །སྔོན་གྱི་སྐྱེས་ཆེན་ཚུལ་ཁྲིམས་འབར་དེ་ཉིད། །སླར་ཡང་སྤྲུལ་པའི་སྐུར་བསྟན་སྤྱན་སྔ་རྗེ། །ལ་སོགས་བླ་མ་རྣམས་ཀྱི་ཞབས་ཟུང་ལ། །ཡན་ལག་མཆོག་གིས་གུས་པས་རབ་བཏུད་ནས། །བསྟན་སྲུང་ཀུན་གྱི་གཙོ་བོ་ནག་པོ་ཆེའི། །ཟབ་ལས་ཆེས་ཟབ་ཆོས་ཚུལ་རྒྱ་མཚོ་རྣམས། །འཕགས་པའི་ཡུལ་དང་བོད་འདིར་བྱུང་བའི་ཚུལ། །ལེགས་པར་བཤད་པའི་བསྟན་བཅོས་འཆད་ལ་སྤྲོ། །སྙན་བརྒྱུད་ཟབ་མོ་ཡི་གེར་བྲི་བ་ལ། །ཆོས་བདག་མཁའ་འགྲོས་གནང་བའི་སྐབས་ཕྱེ་ལ། །བདག་ཅག་དཔོན་སློབ་རྣམས་ཀྱི་འདི་ཕྱིའི་དོན། །འབད་མེད་ལྷུན་གྱིས་གྲུབ་པའི་དགེ་ལེགས་སྩོལ། །ཅེས་མཆོད་པར་བརྗོད་ཅིང་བཤད་པར་དམ་བཅའ་བ་དང་། འཕྲིན་ལས་འཆོལ་བའི་ཚིག་སྔོན་དུ་བཏང་ནས་འདིར་རྡོ་རྗེ་འཆང་ཆེན་པོའི་ཡེ་ཤེས་ཀྱི་རྣམ་འཕྲུལ་བསྟན་སྲུང་རྒྱ་མཚོའི་དེད་དཔོན། རིག་པ་འཛིན་པའི་དམ་ཚིག་གི་གཉེར་ཁ་བ། མ་ག་དྷ་རྡོ་རྗེ་གདན་གྱི་སྒོ་སྐྱོང་ཆེན་པོ། འཕགས་ཡུལ་གྱི་པཎ་གྲུབ་རྣམས་ཀྱིས་ཡུན་དུ་བསྟེན་ཞིང་ཆེས་ཆེར་བསྔགས་པ་བརྗོད་པ། བོད་ཡུལ་བསྟན་པའི་མངའ་བདག་རྗེ་བཙུན་ས་སྐྱ་པ་ཡབ་སྲས་རྣམས་ཀྱི་ཐུན་མོང་མ་ཡིན་པའི་བཀའ་སྲུང་དམ་པ་དཔལ་རྡོ་རྗེ་ནག་པོ་ཆེན་པོའི་ཟབ་མོའི་ཆོས་སྐོར་རྣམས་བྱུང་བའི་ཚུལ་ལེགས་པར་བཤད་པ་བསྟན་སྲུང་ཆོས་ཀུན་གསལ་བའི་ཉིན་བྱེད་ཅེས་བྱ་བ་འདི་འཆད་པ་ལ་དོན་གཉིས་ཏེ། ཡིད་ཆེས་ཤིང་ཁུངས་བཙུན་པར་བྱ་བའི་ཕྱིར་མན་ངག་གི་བྱུང་ཚུལ་བསྟན་པ། དེ་ལས་བྱུང་བའི་གདམས་པ་དངོས་བསྟན་པའོ། །དང་པོ་ལ་ཆོས་སྐྱོང་གི་ཆོས་སྐོར་སྤྱིར་བསྟན་པ། བྱེ་བྲག་ཏུ་ནག་པོ་ཆེན་པོ་འདིའི་ཆོས་སྐོར་བྱུང་ཚུལ་ལོ། །དང་པོ་ནི། ཇི་ལྟར་ཡིད་བཞིན་གྱི་ནོར་བུ་རིན་པོ་ཆེ་དང་དཔག་བསམ་གྱི་ཤིང་ལ་བདག་འཛིན་བསམ་པ་མེད་ཀྱང་། གསོལ་བ་བཏབ་ན་འདོད་དགུ་ཐམས་ཅད་ལྷུན་གྲུབ་ཏུ་འབྱུང་བ་ལྟར། ཟུང་འཇུག་སྐུ་བཞིའི་བདག་ཉིད་ཁྱབ་བདག་རྡོ་རྗེ་འཆང་ཆེན་པོ་དེ་ཉིད་ཆོས་སྐུ་དེ་བཞིན་ཉིད་ཀྱི་ངང་ལས་མ་གཡོས་བཞིན་དུ་གཟུགས་སྐུ་ཉིད་ཀྱི་རྣམ་འཕྲུལ་གྲངས་ལས་འདས་པས། གདུལ་བྱ་ནམ་མཁའི་མཐའ་ཀླས་པའི་ཁམས་དང་བསམ་པ་དང་བག་ལ་ཉལ་གྱི་རིམ་པ་བསམ་གྱིས་མི་ཁྱབ་པ་དང་མཐུན་པར་ཆོས་ཀྱི་རྣམ་གྲངས་དཔག་མེད་ཅིག་གསུངས་པ་ཐམས་ཅད་ཀྱི་དོན་གྱི་བཅུད་ཕྱུང་བ། ཟུང་འཇུག་རྡོ་རྗེ་འཛིན་པའི་གོ་འཕང་སྒྲུབ་པའི་སྒོ་གཅིག་པུ་ནི་བླ་མེད་རྡོ་རྗེ་ཐེག་པ་ཡིན་ཏེ། དཔལ་ཁ་སྦྱོར་ལས། ཆོས་ཀྱི་ཕུང་པོ་བརྒྱད་ཁྲི་དང་། །བཞི་སྟོང་གི་ནི་ཆོ་ག་ཡིས། །ལུས་ཀྱི་དེ་ཉིད་མི་ཤེས་པས། །དེ་དག་ཐམས་ཅད་འབྲས་མེད་འགྱུར། །ཞེས་དང་། བྱེ་བྲག་ཏུ་རྩ་བའི་རྒྱུད་ལས། གཞན་པའི་སེམས་ཀྱི་སྐད་ཅིག་ཀྱང་། །དངོས་གྲུབ་འདོད་པས་མི་གནས་སོ། །ཞེས་གསུངས་པའི་ཕྱིར། དེ་ལྟ་བུའི་ལམ་ཟབ་མོ་སྒྲུབ་པ་དང་། ཕན་བདེའི་འབྱུང་གནས་བསྟན་པ་རིན་པོ་ཆེ་ཡུན་རིང་དུ་གནས་པ་ལ་ཕྱི་རོལ་བདུད་ལ་སོགས་པས་ཐབས་སྣ་ཚོགས་ཀྱི་སྒོ་ནས་བར་ཆད་བྱེད་པ་ཡིན་ཏེ། མདོ་ལས། རིན་ཆེན་ཆོས་ཀྱང་དཀོན་ལ་རྟག་ཏུ་འཚེ་བ་མང་། །ཞེས་གསུངས་པས། དེའི་བར་ཆད་བསྲུང་བ་དང་། བསྟན་པ་ཡུན་རིང་དུ་གནས་པའི་ཕྱིར། ཆོས་སྐྱོང་སྲུང་མའི་ཆོས་སྐོར་རྣམས་གསུངས་པ་ཡིན་ཏེ། མགོན་པོ་ཁྲོས་པའི་རྒྱུད་ལས། གང་དུ་རྡོ་རྗེ་ཐེག་པ་ཡི། །གསང་བ་འདུས་པའི་ཡང་དག་ལས། །སངས་རྒྱས་བསྟན་པ་སྲུང་བྱེད་པ། །སྙིང་པོ་འབྲས་བུ་ལམ་བྱེད་པའི། །འདྲེན་པ་ཡེ་ཤེས་བསྟན་པ་བསྲུང་། །འདི་ཉིད་གསང་བའི་བསྒྲུབ་པ་གང་། །ཞེས་དང་། དེའི་ལན་དུ། ཤེས་རབ་སྙིང་རྗེ་ཟུང་འཇུག་པའི། །ཏིང་འཛིན་གང་དུ་བསྒོམ་གྱུར་པ། །བླ་མེད་དཀོན་མཆོག་བསྟན་པ་ལ། །རྒོལ་བ་ངན་པ་བཟློག་པར་མཛད། །ཐུབ་པ་མཆོག་གི་བསྟན་པ་ལ། །འཛིན་དང་སྐྱོང་དང་སྲུང་བ་གསུམ། །ལྔ་བརྒྱ་དུས་ཀྱི་སྙིགས་མ་ལ། །བདག་ཏུ་གཉེར་ཞིང་སྲུངས་ཞིང་བརྩོན། །ཞེས་དང་། དུས་གསུམ་སངས་རྒྱས་ཐམས་ཅད་ཀྱི། །བསྟན་པ་སྲུང་ཞིང་བཀའ་ལ་གནས། །དམ་ཚིག་འཛིན་པའི་ཞིང་སྐྱོང་པ། །མགོན་པོ་ས་བཅུའི་དབང་ཕྱུག་གཙོ། །དཔལ་ལྡན་རིག་འཛིན་ཐམས་ཅད་ལ། །མཆོག་ཏུ་གྱུར་པའི་ལས་སྒྲུབ་པ། །དཔལ་ལྡན་ནག་པོ་ཆེན་པོ་ནི། །འདིས་ནི་ལྷ་མིན་མ་ལུས་པའི། །གཡུལ་ལས་རྒྱལ་བར་བྱེད་པ་ཡིན། །ཞེས་དང་། བཅོམ་ལྡན་ཚེ་ལོ་བརྒྱ་བའི་དུས། །དེ་ཉིད་བསྟན་པའི་སྙིགས་མ་ཡི། །ལྔ་བརྒྱ་པ་ཡི་དུས་ཀྱི་མཐར། །ཤིན་ཏུ་གདུག་ཅིང་རྩུབ་པ་དང་། །མི་བསྲུན་པ་ཡི་དུས་ཀྱི་ཚེ། །དེ་ཚེ་མགོན་པོའི་བསྟན་པ་འབྱུང་། །ཞེས་སོགས་རྒྱས་པར་གསུངས་སོ། །དེ་ལྟར་སྲུང་མ་ལའང་འཇིག་རྟེན་དང་འཇིག་རྟེན་ལས་འདས་པ་གཉིས་ལས། འཇིག་རྟེན་པའི་སྲུང་མས་ནི། ཚེ་འདིར་དངོས་གྲུབ་ཕྲ་མོ་ཙམ་སྒྲུབ་པར་ནུས་ཀྱང་སྐྱེ་བ་ཕྱི་མ་ལོག་པའི་ལམ་ལ་སྦྱོར་བ་དང་། མི་དགའ་བ་ཅུང་ཟད་ཙམ་ལ་བརྟེན་ནས་ལུས་སྲོག་ལ་རྒོལ་བ་སོགས་ཉེས་དམིགས་ཆེ་ཞིང་། གནས་སྐབས་དང་མཐར་ཐུག་གི་དོན་མཐའ་དག་སྦྱིན་པའི་ནུས་པ་ཁོ་རང་རྣམས་ལའང་མེད་པས། བསྟེན་ཀྱང་དགོས་པ་ཆུང་བ་ཡིན་ཏེ། བོད་ཀྱི་མཁས་པ་དག་གིས། རང་ཡང་འཁོར་བའི་བཙོན་རར་བཅིངས་པ་ཡི། །འཇིག་རྟེན་ལྷ་ཡིས་སུ་ཞིག་སྐྱོབ་པར་ནུས། །ཞེས་གསུངས། དེས་ན་འཇིག་རྟེན་ལས་འདས་པའི་སྲུང་མ་ཞིག་ཅིས་ཀྱང་བསྟེན་དགོས། དེ་ལའང་ཡང་དག་པར་རྫོགས་པའི་སངས་རྒྱས་རྡོ་རྗེ་འཆང་ཆེན་པོ་ཉིད་ཀྱིས་རྒྱུད་སྡེ་རྣམས་ནས་ཆོས་སྐྱོང་རྣམ་གྲངས་བསམ་གྱིས་མི་ཁྱབ་པ་ཞིག་གསུངས་པ་ཐམས་ཅད་མདོར་བསྡུས་ཏེ་རྣམ་གྲངས་ཀྱི་ཚུལ་དུ་སྨོས་ན། དྲང་ངེས་ཀྱི་སྒོ་ནས་དབྱེ་བ། རྒྱུད་ཀྱི་སྒོ་ནས་དབྱེ་བ། ཕྱི་ནང་གི་སྒོ་ནས་དབྱེ་བ། གོ་འཕང་གི་སྒོ་ནས་དབྱེ་བ། རིགས་ཀྱི་སྒོ་ནས་དབྱེ་བ་དང་ལྔར་འདུས། དང་པོ་ལ། ངེས་དོན་གྱི་མགོན་པོ། དྲང་དོན་གྱི་མགོན་པོ་དང་གཉིས། དང་པོ་ནི། ཤྲཱི་ནི་གཉིས་མེད་ཡེ་ཤེས་ཏེ། །ཞེས་གསུངས་པ་ལྟར། སེམས་ཉིད་ལྷན་ཅིག་སྐྱེས་པའི་ཡེ་ཤེས་སྤྲོས་པའི་མཐའ་ཐམས་ཅད་དང་བྲལ་བ་འདི་ཉིད་དོ། །དེའང་གང་གཉིས་སུ་མེད་ན་སྟོང་པ་དང་སྙིང་རྗེ་ཟུང་དུ་འཇུག་པས་ན་གཉིས་མེད་དོ། །དེ་སྐད་དུའང་མངོན་པར་འབྱུང་བའི་རྒྱུད་ཀྱི་ལེའུ་དང་པོ་ལས། མ་ཞེས་པ་ནི་སེམས་པའི་སྙིང་རྗེ་དང་། ཧཱ་ཞེས་པ་ཤེས་རབ་དང་སྦྱོར་བ་སྟེ། ཤེས་རབ་ཉིད་དོ། །ཀཱ་ལ་ནི་གཉིས་ཚོགས་པ་ལས་འདུས་ཏེ། ཐབས་དང་ཤེས་རབ་ཀྱི་སྙིང་རྗེ་ཆེན་པོ་ལ་སྦྱར་བའོ། །ཞེས་གསུངས། འདི་ཉིད་ལ་མཚོན་བྱ་དོན་གྱི་ཆོས་སྐྱོང་ངམ། གནས་ལུགས་བདེ་ཆེན་གྱི་ཆོས་སྐྱོང་ཞེས་ཀྱང་གྲགས། གཉིས་པ་ནི། གདུལ་བྱ་རྣམས་ལ་སྣང་བར་གྱུར་པའི་གཟུགས་ཀྱི་སྐུ་ཆོས་ཉིད་མི་འགྱུར་བ་མཚོན་པས་སྐུ་མདོག་ནག་པོ། ཆོས་ཐམས་ཅད་སྟོང་ཉིད་དུ་རོ་གཅིག་པས་ཞལ་གཅིག་པ། བདེན་གཉིས་ཐུགས་སུ་ཆུད་པས་ཕྱག་གཉིས་པ་ལ་སོགས་པར་ཤར་བ་རྣམས་སོ། །འདི་ལ་ནི་ཀུན་རྫོབ་གཟུགས་ཀྱི་མགོན་པོ་ཞེས་ཀྱང་བྱ། མཚོན་བྱེད་བརྡའི་ཆོས་སྐྱོང་ཞེས་ཀྱང་བྱ་སྟེ། མགོན་པོ་ཁྲོས་པའི་རྒྱུད་ལས། ནམ་མཁའི་ཁམས་ཀྱི་མཐས་གཏུགས་པ། །སྨོན་ལམ་རྣམ་པར་སྦྱོང་བྱེད་ཅིང་། །སྙིང་རྗེའི་དོན་བརྩོན་སེམས་ཀྱིས་ནི། །དཔའ་བོས་སྲིད་པ་སྦྱོང་བར་མཛད། །སྣ་ཚོགས་གཟུགས་ཅན་ནོར་བུ་བཞིན། །ཞེས་གསུངས་སོ། །གཉིས་པ་རྒྱུད་ཀྱི་སྒོ་ནས་དབྱེ་བ་ལ་གསུམ་སྟེ། དྲེགས་པ་ཕོ་རྒྱུད། མོ་རྒྱུད། གཉིས་མེད་ཀྱི་རྒྱུད་དོ། །དང་པོ་ནི། མགོན་པོས་གཙོ་བྱས་ནག་པོ་སྟོང་ལ་སོགས་པ་རྣམས་སོ། །གཉིས་པ་ནི་ལྷ་མོས་གཙོ་བྱས་པའི་མ་མོ་བྱེ་བ་རྣམས་སོ། །གསུམ་པ་ནི། བླ་མ་ཧེ་རུ་ཀ་འཁོར་ཁྲག་འཐུང་ཤ་ཟ་བྱེ་བ་འབུམ་སྡེ་རྣམས་སོ། །དེ་དག་ལ་རྒྱུད་ཅེས་བྱ་སྟེ། གང་ལས་འཕྲོས་པའི་གཞི་གསལ་སྟོང་ཟུང་འཇུག་སེམས་ཅན་ནས་རྡོ་རྗེ་འཛིན་པའི་བར་རྒྱུན་མ་ཆད་པར་གནས་པའི་ཕྱིར་ཏེ། འདུས་པ་ཕྱི་མ་ལས། རྒྱུད་ནི་རྒྱུན་ཆགས་ཞེས་བྱའོ། །ཞེས་གསུངས། གསུམ་པ་ཕྱི་ནང་གི་སྒོ་ནས་དབྱེ་བ་ལ་གསུམ་སྟེ། ཕྱིའི་མགོན་པོ། ནང་གི་མགོན་པོ། གསང་བའི་མགོན་པོ། དེ་སྐད་དུའང་མགོན་པོ་ཁྲོས་པ་ལས། ཕྱི་ནང་གསང་བའི་མགོན་པོ་ཆེ། །བདེ་བ་ཆེན་པོས་རོལ་པ་ཡི། །ཡེ་ཤེས་གསང་བ་བསམ་མི་ཁྱབ། །ཚེ་འདི་ཉིད་དུ་འགྲུབ་འགྱུར་ཞེས། །བཅོམ་ལྡན་རྡོ་རྗེ་ཅན་གྱིས་གསུངས། །ཞེས་སོགས་གསུངས་པའི་དང་པོ་ནི་ཕྱི་རོལ་གྱི་འཛམ་བུ་གླིང་གི་དུར་ཁྲོད་བརྒྱད་དང་ཡུལ་ཉི་ཤུ་རྩ་བཞི་ལ་སོགས་པ་ན་བཞུགས་པའི་ཆོས་སྐྱོང་གཙོ་འཁོར་གྱི་རྣམ་པར་སྣང་བ་རྣམས་ཡིན་ཏེ། ཁྲོས་པའི་རྒྱུད་ལས། དུར་ཁྲོད་གནས་པའི་མགོན་པོ་དང་། །ཉི་ཤུ་རྩ་བཞིའི་ཞིང་སྐྱོང་བཅས། །ཕྱི་རོལ་ཡུལ་དུ་རྒྱུ་བ་རྣམས། །དེ་དག་རིམ་པས་བཤད་པར་བྱ། །ཞེས་དང་། ཡུལ་ནི་ཉི་ཤུ་རྩ་བཞི་ཡི། །དྲག་པོའི་ཞིང་སྐྱོང་ཉི་ཤུ་ཡི། །སྐུ་གསུང་ཐུགས་ཀྱི་འཁོར་ལོ་ཡི། །ས་གསུམ་རྣམ་པར་ཁྱབ་ནས་གནས། །ཞེས་གསུངས་སོ། །གཉིས་པ་ནི། རྡོ་རྗེའི་ལུས་ཀྱི་རྩ་གསུམ་འཁོར་ལོ་ལྔ། དེ་དག་གི་ནང་ན་གནས་པའི་ཁམས་དྭངས་མ་རླུང་དང་བཅས་པ་རྣམས་ཡིན་ཏེ། མགོན་པོ་མངོན་བྱུང་གི་ལེའུ་སོ་གཅིག་པ་ལས། ཨ་ཝ་དྷུ་ཏི་དང་། ལ་ལ་ན་དང་། ར་ས་ན་རྣམས་འདུས་པ་ལས་མགོན་པོའོ། །ལ་ལ་ན་ཤེས་རབ་ཀྱི་རང་བཞིན་དུ་ཤེས་པའོ། །ར་ས་ན་ཁམས་བདེ་བའི་རང་བཞིན་དུ་ཤེས་པའོ། །ཨ་ཝ་དྷཱུ་ཏི་ནི་བདེ་བ་ཆེན་པོའི་རང་བཞིན་ཅན་མ་ཞེས་པ་སྟེ། ཁམས་དཀར་པོ་བསྐྱེད་པ་དང་། ཁམས་གསུམ་པ་བསྐྱེད་པའོ། །ཞེས་གསུངས། དེ་དག་ལ་གནད་དུ་བསྣུན་ཚུལ་ཡང་། ལེའུ་ཞེ་བཞི་པར། སྟེང་འོག་གི་རླུང་ཡང་དག་པར་བསྣན་ཏེ། ལྟེ་བའི་དབུས་སུ་བསྒོམས་ན་ཟླ་བ་དྲུག་གིས་ངེས་པར་འགྲུབ་པར་འགྱུར་རོ། །ཞེས་དང་། དགང་བ་དང་། དབྱུང་བ་དང་། བུམ་པ་ཅན་རིམ་པ་ཇི་ལྟ་བ་དྲན་པར་བྱས་ནས། ཟླ་བ་ཕྱེད་ཀྱིས་མཁའ་སྤྱོད་འགྲུབ་པར་འགྱུར་རོ། །ཞེས་དང་། ལེའུ་ཞེ་བརྒྱད་པ་ལས། ཤེས་བྱ་ཐམས་ཅད་ལྟེ་བའི་རྩ་འཁོར་དུ་མནན་ན་འགྲོ་བ་རྣམས་ཀྱིས་བདེ་བ་ཐེ་ཚོམ་མེད་པར་ཐོབ་པ་ནི། ཡུལ་རྣམས་ཡེ་ཤེས་ཀྱི་མེས་བསྲེགས་པས་སྒྱུ་མར་སྣང་བའོ། །ཞེས་གསུངས། ཁྲོས་རྒྱུད་ལས། དཀྱིལ་འཁོར་ལྷ་ལུས་ཉིད་ཡིན་ནོ། །གཞན་དུ་ལྷ་དང་དཀྱིལ་འཁོར་ནི། །བཙལ་བས་རྙེད་པར་མི་འགྱུར་ཞེས། །འདྲེན་པ་དཔའ་བོས་རྟག་ཏུ་གསུངས། །ཞེས་དང་། རྟག་ཏུ་སྒྲུབ་པ་པོ་རྣམས་ཀྱི། །ལུས་ལ་ཡང་དག་གནས་ནས་ནི། །དངོས་གྲུབ་སྟེར་བྱེད་སྟོབས་མཆོག་བྱེད། །ཅེས་གསུངས་སོ། །གསུམ་པ་ནི། རང་སེམས་ལྷན་ཅིག་སྐྱེས་པའི་ཡེ་ཤེས་སྐྱེ་འགག་གནས་གསུམ་དང་བྲལ་བ་གསལ་སྟོང་ཟུང་དུ་འཇུག་པའི་བདག་ཉིད་ཅན་འདི་ཉིད་དོ། །དེ་སྐད་དུ་ཡང་ཁྲོས་རྒྱུད་ལས། སྐུ་གསུང་ཐུགས་ཀྱི་གསང་བ་ལས། །དྲག་པོ་ཀུན་གྱི་སྲོག་གྱུར་པ། །ཞེས་དང་། དྭངས་སྙིགས་ལས་ནི་རྒྱུ་འབྲས་ཀྱི། །གནས་པ་ཁྱད་པར་རྟེན་འབྲེལ་གྱི། །འཁྲུལ་དང་འཁྲུལ་པ་མ་ཡིན་པ། །ཁམས་གསུམ་ཀུན་ལ་དབང་བྱེད་པ། །ཞེས་གསུངས་སོ། །བཞི་པ་གོ་འཕང་གི་སྒོ་ནས་དབྱེ་བ་ལ་གསུམ་སྟེ། ཡེ་ཤེས་ཀྱི་མགོན་པོ། ཆོས་སྐྱོང་གི་མགོན་པོ། འཇིག་རྟེན་གྱི་མགོན་པོའོ། །དང་པོ་ནི། ཆོས་སྐུ་སྐྱེ་བ་མེད་པ་ལ་སྐྱེ་བའི་ཆོ་འཕྲུལ་དུ་སྣང་བ་མགོན་པོ་རིགས་ལྔ་ལ་སོགས་པ་རྣམས་སོ། །གཉིས་པ་ནི། མཐོང་ལམ་ནས་ས་ཕྱེད་དང་བཅུ་གསུམ་གྱི་བར་ཅི་རིགས་སུ་གནས་པའི་ཚུལ་འཛིན་པ་འདོད་ཁམས་དབང་ཕྱུག་ལ་སོགས་པ་རྣམས་སོ། །གསུམ་པ་ནི། ལྷ་ཆེན་བརྒྱད། ཕྱོགས་སྐྱོང་བཅུ་ལ་སོགས་པ་འཇིག་རྟེན་པའི་ཚུལ་ཅན་རྣམས་སོ།